Директору Дома здравља Алексинац

**Предлог мера за унапређење задовољства запослених**

Комисија за унапређење и праћење квалитета рада је 28.11.2016.године спровела анкету запослених у Дому здравља са циљем утврђивања нивоа задовољства и доношења предлога мера за његово унапређење, јер је то предуслов за унапређење квалитета рада.

Урађена је и упоредна анализа резултата анкете са резултатом претходне године.

На питање да ли су задовољни послом који обављају, 23% је одговорило да је незадовољно или веома незадовољно, 32% да није ни задовољно ни незадовољно, а 45% да је задовољно или веома задовољно. Запажен је пораст броја оних који су задовољни или веома задовољни за 22%, а број оних који су незадовољни или веома незадовољни је смањен за 7%.

Већина запослених се изјаснила, у проценту већем од 75%, да је задовољна или веома задовољна сарадњом са колегама, као и са претпостављенима и са организацијом посла. Овај проценат је такође значајно већи него претходне године.

Запослени су у већем проценту задовољни опремом за рад, 55%, наспрам 21,7% прошле године, што је резултат значајног улагања у опрему и средства за рад.

Могућношћу за едукацијом је такође већи проценат задовољних него незадовољних, док је претходне године било обрнуто. Проценат задовољних је 53%, наспрам 23% прошле године.

Комисија за унапређење и праћење квалитета рада је констатовала да су све мере које су дате као предлог за унапређење задовољства запослених претходне године спровођене и да су резултати очигледни према резултатима анкете.

Ипак, знатан број , односно 44 % запослених се изјаснио да је на послу под стресом много или веома много, 29% умерено, а 28% мало или веома мало.

Ради унапређења односа између запослених неопходно је на састанцима служби анализирати примену Етичког кодекса Дома здравља . Евентуане конфликте између запослених решавати у самом зачетку, континуирано се залагати за унапређење комуникације и смањивање стреса.

Такође се максимално залагати на унапређењу комуникације са пацијентима. Вршити едукацију пацијената о њиховим правима и обавезама. Размотрити могућност одржавања трибина, предавања и слично.

Посебну пажњу посветити равномерном радном оптерећењу свих запослених кроз уједначавање броја опредељених пацијената за изабраног лекара, код замена приликом годишњих одмора, збрињавања хитних стања.

Поштовати усвојене процедуре и законске прописе и пратити и обавештавати запослене о промени законске регулативе.

Предлог мера комисије за унапређење квалитета рада је подизање мотивације запослених који ће највише бити ангажовани у процесу акредитације, и који се највише залажу на унапређењу процеса рада, кроз одређене комисије и слично.

Наставити са редовним одржавањем колегијума начелника једном недељно где ће се износити и решавати конкретни проблеми, као и редовним одржавањем састанака свих запослених у службама Дома здравља, са упознавањем са плановима и циљевима рада, као и њиховим активним учешћем у препознавању, сагледавању и решавању проблема.

Наставити са унапређењем односа и комуникације између служби Дома здравља, као и између примарне и секундарне здравствене заштите.

30.1.2017.год.

Алексинац

Председник Комисије за унапређење и праћење квалитета рада

Др Данијела Митић

Спец.опште медицине